अदालगुरि जिलानि सिङाव थानाय 32 नं भेरगाव ब्लक इउपिपिएलनि बान्जायनायाव दिनै मोनसे राजखान्थियानि सायाव सुबुं सांग्रांथि मेल खुङो ৷ भेरगाव ब्लक इउपिपिएलनि सिङाव थानाय बुदुरागामि गेवलां गेलेग्रा फोथाराव खुंनाय बे मेलखौ सामलायो भेरगाव ब्लक इउपिपिएलनि आफादगिरि लाचित राभाया ৷ ब्लक इउपिपिएलनि नेहाथारि प्रनब बर’आ जागायनाय बे गेवलां मेलाव गाहाइ आलासि महरै मिरु इउपिपिएलनि आफादगिरि प्रमद बर’आ बुङो दि बे खेबाव गोदान सरकार दागोना रोखा जाबाय ৷ मानोना राइजो राजाफ्रा थांनाय 17 बोसोरनि सोबख’नाय, जाख्ल’नाय आरो थ’गायनायनिफ्राय उदां जानो राइजो राजाफ्रा जान्जि खाफ्रादों आरो बेनिखायनो इउपिपिएलनि बेबादि मेलाव राइजो-राजाफोरनि बाहागो लानायआनो फोरमान होयो ৷ बिथां बर’आ नुजाथिनाय राइजोफोरनि सिगाङाव फैबाय थानाय समाव बिटिआर गोरोबथानि गेजेरजों मा मा खाबु मोननो हानाय जाखो बिनि बागै गुवारै बुंफोरथिना होयो ৷ बेराफारसे खौरांगिरिफोरनि सिगाङाव बर’ कसारि जौगाखां दानाय ,कमिसन दाफुंनायनि सायाव सानैसो दैदेनगिरिफोरा खेंफोरथि होनायनि फिनजाथाय होनानै बुङो दि शनितपुर आरो गहपुरखौ गारनानै बिनि बाहेराव थाबोनाय बर’फोरखौ लानानैसो बि के दब्लिउ ए सि दाफुं जागोन ৷ कमिसन दानायाव सोरबा हाबनांगौमोन, लाफानांगौमोन होन्नायफोरखौ सोंखारिनानै बुङो दि आंबोथ’ सागानगिरि महरै थानो मोननांगौमोन , आं मानो मोनासै ? बे बायदि फिसा फिसा खोथाफोरखौ लानानै जायफोर बांसावदों बिथांमोना गावखौ राजखान्थियारि मुलाम्फानि थाखायसो बुंदों आरो बेयाव जोंहा खर’ सानांगौनि जेबो गोनांथि गैया होन्ना बुङो ৷ लोगोसे आसामनि मन्त्रि चन्दन ब्रह्मआ बिपिएफनि गोजौ मासियावआव थांनो लुबैना एमपि बिश्वजित दैमारिखौ पलिटिकेलि मार्दार खालामनो नायगिरदों होन्ना बुंथिदों ৷ दिनैनि बे मेलाव इउपिपिएलनि नेहाथारि कामाल आजाद, नेरखां खाख्लारि , मारियाम टप्प’, भेरगाव जिला इउपिपिएलनि आफादगिरि नन्दराम बर’, आइजो दालाइनि जिला आफादगिरि लभिता कसारि, नेहाथारि मुगास्रि मसाहारि जों लोगोसे गोबां जिला आरो ब्लकनि बिबानगिरि बाहागो लायो ৷